༈ རྒྱལ་ཀུན་འདུས་ཞལ་པདྨ་ཐོད་ཕྲེང་རྩལ། །དབྱིངས་ཡུམ་ཌཱ་ཀི་ཡེ་ཤེས་མཚོ་རྒྱལ་མ། ཁྱེའུ་ཆུང་ལོ་ཙཱ་ནམ་མཁའི་སྙིང་པོ་སོགས། །རྩ་བརྒྱུད་བླ་མ་རྣམས་ལ་གསོལ་བ་འདེབས། །དུས་ངན་སྙིགས་མའི་རང་མཚང་རང་གིས་སྟོན། །བསམ་ཞིང་བསམ་ན་སྐྱོ་བ་གཏིང་ནས་སྐྱེས། །གཏེར་མིན་གཏེར་འདྲས་ས་སྟེང་ཡོངས་ལ་གང་། །ཐེག་དགུའི་གནས་བསྡུས་གདམས་པ་

སྣ་གཅིག་མེད། ཟབ་ཆོས་ཡ་མ་ཟུང་འབྲེལ་མང་དུ་སྤེལ། །ཟབ་ཟབ་ལུང་བསྟན་ཟེར་ཞིང་རང་མགོ་བསྐོར། །འགྲོ་དོན་ཡིན་ཟེར་ནག་ཆང་དང་དུ་བླངས། །གཙང་བཙོག་མེད་པ་ཁྱི་ཕག་ལྟ་བུར་སྤྱོད། །དད་པ་ཆུང་ཞིང་རང་རྒྱུད་རྭ་ལྟར་གྱོང་། །ཚུལ་ཁྲིམས་མི་ལྡན་དུག་ལྔ་འཆོལ་ཉོག་སྤྱོད། །དམ་པ་གོང་མ་རྣམས་ལ་སྐུར་པ་འདེབས། །གྲུབ་པ་ཐོབ་ཟེར་མི་དགེ་སྣ་ཚོགས་གསོག །ཆ་ལུགས་མི་མཐུན་གང་དྲན་བབ་ཅོལ་བྱེད། །རང་དོན་སྣ་གཅིག་མེད་ཀྱང་གཞན་དོན་རློམས། །ཟླ་གཅིག་ཙམ་ཡང་སྒོམ་སྒྲུབ་མི་བརྩོན་ཞིང་། །ཡུལ་གྲོང་དགོན་གསེབ་ཀུན་ཏུ་དཀོར་ལ་རྒྱུག །དལ་ཁོམས་མེད་པར་ཉིན་མཚན་འཁོར་ཡུག་འགྲིམས། །གུ་རུ་པདྨའི་བླ་བཙོང་ཡི་རེ་མུག །དེ་འདྲའི་གཏེར་སྟོན་ལུས་སུ་བདག་མ་གྱུར། །བདག་ནི་སྐྱེ་བ་ཚེ་རབས་ཐམས་ཅད་དུ། །རིག་འཛིན་ཡབ་སྲས་རྣམས་ཀྱིས་རྗེས་བཟུང་ནས། །སྨིན་གྲོལ་གདམས་པའི་དཔལ་ལ་ལོངས་སྤྱོད་ཅིང་། ཐེག་དགུའི་གནད་ལ་རིམ་བགྲོད་མི་ལྟོས་པར། །ཐེག་མཆོག་རྫོགས་པ་ཆེན་པོ་མངོན་གྱུར་ནས། །ཐེག་ཆེན་འབྲས་བུའི་

འོད་གསལ་རབ་སྨིན་ཤོག ཅེས་པའང་དུས་མཐའི་གཏེར་མིང་འཛིན་པ་རང་ཅག་རྣམས་ཀྱི་སྤྱོད་པ་ལ་ཞེ་ཁྲེལ་ནས་སུ་ཁའི་མིང་གིས་སྨོན་ཚིག་ཏུ་བྲིས་པའོ།། དགེའོ།།